ג'ייסון דנינו-הולט

קורות חייו

ג'ייסון דנינו-הולט נולד בתל אביב לשנטל דנינו ומרטין הולט. אמו נולדה במרוקו וגדלה בקנדה, ואביו ממוצא בריטי. הוא למד בבית הספר תיכון תלמה ילין במגמת תיאטרון, ולאחר מכן למד משחק שלוש שנים בסטודיו למשחק ניסן נתיב בתל אביב (2010-2007). בכיתתו למדו בין השאר ליאל דניר, יעל איתן, מגי אזרזר, אריאל וולף, גל לב, יערה פלציג ואיתי זבולון.
ב-7 בנובמבר 2008 הוא יצא מהארון בעת ראיון למוסף "7 לילות" של "ידיעות אחרונות". בנובמבר 2011 השתתף בקמפיין "אחרי כל לילה מגיע יום", שנולד בעקבות ארבעה מקרי התאבדויות בקהילה הגאה, מספר חודשים לפני כן. 
בנובמבר 2012, במהלך מבצע עמוד ענן, חתם על עצומה להפסקת אש.

טלוויזיה

דנינו-הולט החל את הקריירה הטלוויזיונית שלו בשנת 2001, אז הגיש פינה בתוכנית זאפ לראשון בערוץ 1. משם עבר לערוץ ניקלודיאון, לאחר שנבחר להנחות יחד עם רוני דואני את התוכנית "מסטיק" ואת התוכנית "אחי! אחותי!". בשנת 2004, עוד לפני שסיים את לימודיו ב"תלמה ילין", נבחר דנינו-הולט להנחות בערוץ המוזיקה MTV האירופי. הוא היה למנחה הישראלי השלישי בערוץ (אחרי עדן הראל ובקי גריפין), בו כתב, ערך והגיש את תוכנית הדגל "Switched On". הוא חזר לישראל לאחר שנת עבודה ב-MTV, והמשיך לעבוד על התוכנית בשיתוף חברת ההפקה הישראלית "ענני תקשורת".
ב-2006 הוא שידר תוכנית מיוחדת מאחורי הקלעים של טקס פרסי המוזיקה באירופה והחל לעבוד ככתב שטח בתוכנית "ערב טוב עם גיא פינס" במשך חמש עונות. ב-2007 החל הולט לשחק בסדרת המדע הבדיוני הישראלית "הנפילים" במשך שתי עונות, בתפקיד מאור אל-מקייס. בנוסף, השתתף בקליפ "הבוקר יאיר" של שירה גבריאלוב. ב-2009 החל להנחות שתי תוכניות בערוץ 24: תוכנית יומית עם דפנה לוסטיג באולפן השקוף ותוכנית לייט נייט עם לי בירן.
ב-2011 הפיק וביים את פרק בסדרה התיעודית "ההורים שלי" בערוץ יס דוקו. הסרט שיצר לסדרה, ששמו "שנטי ומרטין", עוסק באמו. 
בשנת 2012 דנינו-הולט החל לתעד את חייו בתוכנית הדוקו-ריאליטי "מחוברים 2". במקביל החל לבקר אופנה בתוכנית "שעת הדרקון" המשודרת בערוץ 10, לצדן של דורין אטיאס, וסופי טייב. במהלך אותה שנה החל להשתתף כחבר פאנל בתוכנית "הדיבור" בהנחייתו של אלירז שדה.
בשנת 2013 החל דנינו-הולט להנחות לצד אילנה ברקוביץ' את תוכנית המוזיקה "פלייליסט" בערוץ 24. במאי 2013 השתתף בפאנל בתוכנית "מה שת'ה שומע" 2 בהנחיית אסי עזר באותו ערוץ. בהמשך אותה שנה החל לשדר בערוץ החדש i24News, וכן להגיש את התוכנית "מיוזיקפה" בערוץ 24.
ב-1 בנובמבר 2014 הנחה את טקס פרסי המוזיקה של MTV ישראל, לצדה של נטלי דדון.

תיאטרון

בשנת 2010 כתב וביים את ההצגה­ "ליידי טוויסטד", שהוצגה בפסטיבל ישראל, בהשתתפות ליאל דניר, מגי אזרזר ונעה בירון. בשנת 2011 כתב וביים את ההצגה "לב", שעלתה בפסטיבל עכו, בה גם שיחק, בהשתתפות אייל שכטר וליאל דניר. בשנת 2012 הקים את קבוצת התיאטרון "UMAMI". באותה שנה כתב וביים את ההצגה "אדיפלית", בה גם שיחק, בהשתתפות מגי אזרזר וידידיה ויטל. ההצגה זכתה בפרס קיפוד הזהב בשלוש קטגוריות: שחקנית השנה (איליה גרוס), שחקנית משנה (מגי אזרזר) ועיצוב תלבושות (שירה וייז).

בשנת 2013 כתב וביים בסטודיו למשחק ניסן נתיב את ההצגה "מלכה - אגדת פופ למבוגרים".
באותה שנה כתב וביים את "האישה שיכולתי להיות", שעלתה בפסטיבל אינטימדאנס בתיאטרון תמונע. דנינו-הולט שיחק בה לצד מרינה בלטוב גראס.
בדצמבר 2014 הועלתה בתיאטרון "הקאמרי" בכורת המחזה המקורי "חמוצ", שכתב דנינו-הולט ושבו הוא מככב בתפקיד השחקן הראשי (בהשתתפות אוולין הגואל, אריק זילברמן, לוסי דובינצ'יק וערן צור). במחזה מועלה סיפורו של נער ליווי ומתוארת הוויית הסקס וההתמכרות לכסף ולסמים בשוליו של עולם הזנות הגברית.
ההצגה זכתה בפרסי TLVmedia fest (הפסטיבל הבינלאומי לקולנוע גאה) בקטגוריית שחקן השנה בהצגה - ג'ייסון דנינו הולט, ושחקנית השנה בהצגה - אוולין הגואל.
בשנת 2015 תרגם לעברית וביים את המחזה "Attempts On Her Life או בעברית: אֶן", פרי עטו של מרטין קרימפ. ההצגה מוצגת בתיאטרון תמונע והייתה מועמדת להצגת השנה בפרסי עכבר העיר.
באותה שנה העלה בסטודיו שלו את המופע הנייד "לא מכניסה את זה הביתה" - שיח המורכב מוידויים אוטוביוגרפיים.
בפברואר 2016 מונה לעוזר המנהלת האמנותית (מרינה בלטוב גראס) של תיאטרון הפרינג' העצמאי החדש "תיאטרון הבית", הנמצא במשכן החדש של הסטודיו למשחק ניסן נתיב ביפו.
באותה שנה כתב וביים את ההצגה "i know it when i see it", בנושא פורנוגרפיה. הצגת הבכורה שלה תעלה בפסטיבל הקיץ הבינלאומי של קאמפנאגל, בהמבורג, גרמניה.